POROČILO KOMISIJE EVROPSKEMU PARLAMENTU IN SVETU

Šesto poročilo o spremljanju razvoja trga storitev v železniškem prometu v skladu s členom 15(4) Direktive 2012/34/EU Evropskega parlamenta in Sveta

Uvod

Sektor železniškega prometa pomembno prispeva h gospodarstvu EU, saj neposredno zaposluje več kot milijon ljudi (prevozniki v železniškem prometu, upravljavci infrastrukture). Evropske železnice na leto prepeljejo približno 1,6 milijarde ton tovora in 9 milijard potnikov. Železniški prevoz je bistven za strategijo EU za bolj trajnostni prometni sektor, gospodarsko in socialno kohezijo ter povezovanje Evropejcev znotraj držav članic in med njimi.

To poročilo je šesto v vrsti poročil o spremljanju trga storitev v železniškem prometu, ki jih je Komisija predložila Evropskemu parlamentu in Svetu v skladu s členom 15(4) Direktive 2012/34/EU. Namen tega poročila je zagotoviti pregled nad glavnim razvojem na trgih storitev v železniškem prometu v okviru ciljev politike EU za trg storitev v železniškem prometu. Zajema zelo različne teme, kot so razvoj notranjega trga storitev v železniškem prometu, infrastrukture in storitev, ki so na voljo prevoznikom v železniškem prometu, okvirni pogoji (vključno z uporabninami), stanje omrežja, uporaba pravic dostopa in ovire, ki preprečujejo večjo učinkovitost storitev v železniškem prometu. Podrobno analizo vsebuje spremni delovni dokument služb Komisije.

To je prvo poročilo, ki temelji na vprašalniku za poročanje iz Izvedbene uredbe Komisije (EU) 2015/1100 o spremljanja trga storitev v železniškem prometu (v nadaljnjem besedilu: uredba RMMS). Uredba RMMS, ki velja od 1. januarja 2016, bi morala s prehodnim obdobjem, ki se konča z letom poročanja 2016, postopoma voditi do doslednejšega in skladnejšega niza podatkov.

To poročilo temelji na podatkih RMMS, ki so jih predložile države članice in Norveška, ter tudi na prispevkih iz statističnega priročnika „Promet EU v številkah“, na poročilih Agencije Evropske unije za železnice, podatkih Eurostata, statističnih podatkih, ki so jih zbrale različne sektorske organizacije, ter predstavitvah in študijah.

Železniško omrežje EU

Skupna dolžina železniškega omrežja EU je leta 2016 znašala približno 221 000 kilometrov prog (1,6 % manj kot leta 2011). Gostota nacionalnih železniških omrežij je posledica različnih geografskih značilnosti držav, pri čemer imajo nordijske in baltske države najmanjšo gostoto železniškega omrežja glede na površino in največjo gostoto glede na število prebivalcev. Leta 2016 je bilo elektrificirano približno 54 % omrežja EU, pri čemer je bilo od leta 2011 elektrificiranih dodatnih 2 097 km prog (+ 1,7 %). Konec leta 2017 je bilo omrežje za visoke hitrosti dolgo več kot 8 400 kilometrov prog in se je od leta 2003 več kot podvojilo.

Slika 1: Dolžina nacionalnih omrežij leta 2016 in relativna sprememba, 2011–2016

Vir: Statistični priročnik, 2018. Podatke so poslali različni drugi viri.

Storitve za prevoznike v železniškem prometu

Kartiranje objektov za izvajanje železniških storitev je zaradi raznolikosti zagotovljenih storitev in številnih upravljavcev različnih velikosti nenehen izziv.

Glede na razpoložljive podatke RMMS je bilo leta 2016:

–31 000 potniških postaj;

–2 358 tovornih terminalov;

–452 ranžirnih postaj;